CELEX: 32020R0448
Language: sl
Date: 2019-12-17 00:00:00
Title: Delegirana uredba Komisije (EU) 2020/448 z dne 17. decembra 2019 o spremembi Delegirane uredbe (EU) 2016/2251 glede določitve obravnave izvedenih finančnih instrumentov OTC v zvezi z nekaterimi enostavnimi, preglednimi in standardiziranimi listinjenji za namene varovanja pred tveganjem (Besedilo velja za EGP)

27.3.2020   
               
               
                  SL
               
               
                  Uradni list Evropske unije
               
               
                  L 94/8
               
            
         DELEGIRANA UREDBA KOMISIJE (EU) 2020/448
         z dne 17. decembra 2019
         o spremembi Delegirane uredbe (EU) 2016/2251 glede določitve obravnave izvedenih finančnih instrumentov OTC v zvezi z nekaterimi enostavnimi, preglednimi in standardiziranimi listinjenji za namene varovanja pred tveganjem
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 11(15) Uredbe,
         ob upoštevanju naslednjega:
         
                     (1)
                  
                  
                     Člen 11(15) Uredbe (EU) št. 648/2012 je bil spremenjen s členom 42(3) Uredbe (EU) 2017/2402 Evropskega parlamenta in Sveta (2). S to spremembo je bilo zagotovljeno, da se v zvezi z zahtevami po kritju za izvedene finančne instrumente OTC brez opravljenega centralnega kliringa izvedeni finančni instrumenti, povezani s kritimi obveznicami, in izvedeni finančni instrumenti, povezani z listinjenjem, obravnavajo na enak način. Ker Delegirana uredba Komisije (EU) 2016/2251 (3) temelji na členu 11(15) Uredbe (EU) št. 648/2012, bi bilo treba to delegirano uredbo spremeniti, da bo upoštevala spremembo člena 11(15) Uredbe (EU) št. 648/2012 in tako vključevala pravila o tehnikah zmanjševanja tveganj za pogodbe o izvedenih finančnih instrumentih OTC brez opravljenega kliringa prek centralne nasprotne stranke, ki jih sklene subjekt s posebnim namenom pri listinjenju v zvezi z listinjenjem.
                  
               
                     (2)
                  
                  
                     V skladu s spremenjenim členom 11(15) Uredbe (EU) št. 648/2012 bi morala takšna pravila o tehnikah zmanjševanja tveganj za pogodbe o izvedenih finančnih instrumentih OTC brez opravljenega kliringa prek centralne nasprotne stranke, ki jih sklene subjekt s posebnim namenom pri listinjenju v zvezi z listinjenjem, upoštevati ovire, s katerimi se srečujejo ti subjekti s posebnim namenom pri listinjenju pri predložitvi zavarovanja s premoženjem. Ker so subjekti s posebnim namenom pri listinjenju običajno strukturirani tako, da ustvarjajo malo presežne likvidnosti, imajo manj sredstev, ki se lahko uporabijo za izmenjavo zavarovanja s premoženjem. Ta ovira preprečuje, da bi subjekti s posebnim namenom pri listinjenju izmenjevali zavarovanje s premoženjem na način, ki v celoti izpolnjuje zahteve Delegirane uredbe (EU) 2016/2251. Zato se pod točno določenimi pogoji od subjekta s posebnim namenom pri listinjenju v zvezi z enostavnim, preglednim in standardiziranim listinjenjem (v nadaljnjem besedilu: listinjenje STS) ne bi smelo zahtevati, da predloži zavarovanje s premoženjem. To bi moralo subjektom s posebnim namenom pri listinjenju v zvezi z listinjenjem STS omogočiti nekaj prožnosti, hkrati pa bi zagotovilo, da so tveganja za njihove nasprotne stranke omejena. Vendar pa za subjekte s posebnim namenom pri listinjenju v zvezi z listinjenjem STS ni nobenih omejitev glede pobiranja zavarovanja s premoženjem od nasprotnih strank in njegovega vračanja ob zapadlosti. Zato bi morale nasprotne stranke subjektov s posebnim namenom pri listinjenju v zvezi z listinjenjem STS predložiti gibljivo kritje v denarju. Imeti bi morale pravico, da se jim vrne delno ali v celoti, medtem ko bi bilo treba od subjektov s posebnim namenom pri listinjenju zahtevati le, da poberejo gibljivo kritje, prejeto v denarju, in predložijo gibljivo kritje za znesek v denarju, ki je bil prej prejet. To je v skladu z uvodno izjavo 41 Uredbe (EU) 2017/2402, ki se nanaša na potrebo po doslednem obravnavanju izvedenih finančnih instrumentov, povezanih s kritimi obveznicami, in izvedenih finančnih instrumentov, povezanih z listinjenjem, v zvezi z obveznostjo kliringa in zahtevami po kritju za izvedene finančne instrumente OTC brez opravljenega centralnega kliringa.
                  
               
                     (3)
                  
                  
                     Delegirano uredbo (EU) 2016/2251 bi bilo zato treba ustrezno spremeniti.
                  
               
                     (4)
                  
                  
                     Ta uredba temelji na osnutku regulativnih tehničnih standardov, ki so ga Komisiji predložili Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge.
                  
               
                     (5)
                  
                  
                     Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge so izvedli javna posvetovanja o osnutku regulativnih tehničnih standardov, na katerem temelji ta uredba, analizirali morebitne povezane stroške in koristi ter zaprosili za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (4), interesno skupino za zavarovanja in pozavarovanja ter interesno skupino za poklicne pokojninske sklade, ustanovljeni v skladu s členom 37 Uredbe (EU) št. 1094/2010 Evropskega parlamenta in Sveta (5), in interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (6) –
                  
               SPREJELA NASLEDNJO UREDBO:
         
            Člen 1
            Sprememba Delegirane uredbe (EU) 2016/2251
            V Delegirano uredbo (EU) 2016/2251 se vstavi naslednji člen 30a:
            
               
                  „Člen 30a
                  
                  Obravnava izvedenih finančnih instrumentov v zvezi z listinjenji za namene varovanja pred tveganjem
                  
                     1.   Z odstopanjem od člena 2(2) in kadar so izpolnjeni pogoji iz odstavka 2 tega člena, lahko nasprotne stranke v svojih postopkih obvladovanja tveganj v povezavi s pogodbami o izvedenih finančnih instrumentih OTC, ki jih sklene subjekt s posebnim namenom pri listinjenju v zvezi z listinjenjem, kot je opredeljeno v členu 2(1) Uredbe (EU) 2017/2402 Evropskega parlamenta in Sveta (*1), in ki izpolnjujejo pogoje iz člena 4(5) Uredbe (EU) št. 648/2012, določijo naslednje:
                     
                                 (a)
                              
                              
                                 da gibljivega kritja ne predloži subjekt s posebnim namenom pri listinjenju, temveč se to pobere od njegove nasprotne stranke v obliki denarnih sredstev in se ji vrne, ko zapade;
                              
                           
                                 (b)
                              
                              
                                 da se začetno kritje ne predloži ali pobere.
                              
                           
                  
                     2.   Odstavek 1 se uporablja, kadar so izpolnjeni vsi naslednji pogoji:
                     
                                 (a)
                              
                              
                                 nasprotna stranka v izvedenem finančnem instrumentu OTC, sklenjenem s subjektom s posebnim namenom pri listinjenju v zvezi z listinjenjem, je uvrščena vsaj enakovredno z imetniki najbolj nadrejene tranše listinjenja, če ta nasprotna stranka ni stranka, ki je v zaostanku z izpolnjevanjem finančnih obveznosti, ali prizadeta stranka;
                              
                           
                                 (b)
                              
                              
                                 za subjekt s posebnim namenom pri listinjenju v zvezi z listinjenjem, s katerim je povezana pogodba o izvedenih finančnih instrumentih OTC, se redno uporablja stopnja kreditne izboljšave najbolj nadrejenega vrednostnega papirja listinjenja v višini najmanj 2 % neporavnanih vrednostnih papirjev;
                              
                           
                                 (c)
                              
                              
                                 niz pobotov ne vključuje pogodb o izvedenih finančnih instrumentih OTC, ki niso povezane z listinjenjem.
                              
                           
               
            
         
         
            Člen 2
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 17. decembra 2019
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Uredba (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012 (UL L 347, 28.12.2017, str. 35).
         
            (3)  Delegirana uredba Komisije (EU) 2016/2251 z dne 4. oktobra 2016 o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov v zvezi z regulativnimi tehničnimi standardi o tehnikah zmanjševanja tveganj za pogodbe o izvedenih finančnih instrumentih OTC brez kliringa prek centralne nasprotne stranke (UL L 340, 15.12.2016, str. 9).
         
            (4)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
         
            (5)  Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).
         
            (6)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).